Іван Ракіціч

**Іван Ракіціч** (;  10 сакавіка 1988 году, Райнфэльдэн, Швайцарыя) — харвацкі футбаліст, паўабаронца. Былы гулец нацыянальнай зборнай Харватыі.

## Кар’ера
### Клюбная
Іван пачаў займацца футболам у мясцовай камандзе «Мёлін-Рыбург», а ў 2002 годзе перайшоў у футбольную акадэмію клюбу «Базэль». Дэбютаваў у асноўнай камандзе клюбу 29 верасьня 2005 году ў гульні на Кубак УЭФА супраць басьнійскай каманды «Шырокі Брыег». У швайцарскай Супэрлізе дэбютаваў 15 красавіка 2006 году матчам супраць «Нэўшатэль Ксамакс», аднак гульцоў асноўнага складу стаў толькі на наступны сэзон 2006—2007 гадоў.

Дзякуючы добрых выступаў за швайцарскі клюб цікавасьць да гульца аб’явіў нямецкі «Шальке-04». Ужо 22 чэрвеня 2007 году малады гулец быў выкуплены нямецкай камандай за 5 млн эўра. 10 жніўня 2007 году ў першым туры Бундэсьлігі новага сэзону «Шальке» гуляў са «Штутгартам». Ракіціч выйшаў на пляцоўку ў другім тайме і забіў свой першы гол у чэмпіянаце, правёўшы на полі толькі сем хвілінаў. Ягоная каманда ў выніку згуляла ўнічыю зь лікам 2:2. Наступныя чатыры сэзоны, праведзеныя за клюб з Гельзэнкірхэну, большасьць часу быў асноўным гульцом каманды.

28 студзеня 2011 году Ракіціч падпісаў кантракт з гішпанскім клюбам «Сэвільля» на 4,5 году. Трансэфр гульца каштаваў пірэнэйскаму клюбу 2,5 млн эўра. Па прыбыцьці ў клюб Ракіціч быў неадкладна ўключаны ў стартавы склад каманды, дэбютаваўшы 6 лютага 2011 году ў матчы супраць «Малягі». У наступнай гульні супраць «Расінгу» ён забіў аўтагол, але ўжо ў наступным матчы супраць «Эркулесу» здолеў забіць свой першы гол за новы клюб.

У пачатку сэзону 2013—2014 гадоў быў абраны трэнэрам Унаі Эмэры капітанам каманды. Ад пачатку сэзону ён быў адным з самых найлепшых гульцоў у лізе. Разам з клюбам у гэтым сэзоне стаў пераможцам Лігі Эўропы.

16 чэрвеня 2014 году стала вядома пра пераход Івана да «Барсэлёны», харвацкі гулец падпісаў 5-гадовы кантракт з каталёнскім клюбам. Дэбютаваў у складзе новага клюбу 24 жніўня 2014 году ў матчы адкрыцьця новага сэзону Ля Лігі супраць «Эльчэ». Першы гол за барсэлёнскі клюб Ракіціч забіў у хатнім матчы супраць «Левантэ» (5:0) 21 верасьня 2014 году. На наступным тыдні ў сустрэчы супраць «Гранады» (6:0) харвацкі паўабаронца зноўку адзначыўся за клюб.

6 чэрвеня 2015 году ў фінальным матчы Лігі чэмпіёнаў супраць турынскага «Ювэнтусу» Ракіціч забіў першы гол свайго клюбу, а «Барсэлёна» сьвяткавала перамогу ў гэтым турніры зь лікам 3:1. Такім чынам, у першым сэзоне харват дапамог клюбу перамагчы ў чэмпіянаце, кубку і Лізе чэмпіёнаў.

### Міжнародная
Нягледзячы на выступы ў моладзевай зборнай Швайцарыі перавагу Іван аддаў сваёй этнічнай радзіме зборнай Харватыі. Дэбют Ракіціча за нацыянальную каманду адбыўся 8 верасьня 2007 году ў адборачным матчы Эўра-2008 супраць нацыянальнай каманды Эстоніі. Першы гол за зборную ён забіў у другой сваёй гульні супраць зборнай Андоры.

## Дасягненьні
**«Базэль»**:
* Уладальнік Кубка Швайцарыі: 2007

**«Сэвільля»**:
* Пераможца Лігі Эўропы: 2014, 2023

**«Барсэлёна»**:
* Чэмпіён Гішпаніі: 2015, 2016, 2018, 2019
* Уладальнік Кубка Гішпаніі: 2015, 2016, 2017, 2018
* Уладальнік Супэркубка Гішпаніі: 2016, 2018
* Пераможца Лігі чэмпіёнаў: 2015
* Уладальнік Супэркубка УЭФА: 2015
* Пераможца клюбнага чэмпіянату сьвету: 2015

## Крыніцы

## Вонкавыя спасылкі
* 
* 
* Старонка на афіцыйным сайце ФК «Сэвільлі»
* Статыстыка на National Football Teams

Катэгорыя:Харвацкія футбалісты